戍邕州
作者：鄭獬
朝代：宋

paragraphs: 兵符下西州，將軍催部伍。
鳴鑼張大旗，早發邕州戍。
家家送出城，走哭遮行路。
邕州萬里餘，北人那可去。
毒草見人摇，雄虺大如樹。
二月瘴煙發，薰蒸劇甑釜。
病者如倒林，十纔起四五。
偶有脫死歸，扶杖皆病僂。
逃生既不暇，安能捕寇虜。
跳踴一蠻來，取之易攫鼠。
顧彼有土人，揮金可召募。
狃練得精卒，亦足爲爪距。
妻兒蓄里閭，於心必愛護。
較之勇怯間，相去猶豚虎。
一朝有緩急，伸縮用臂股。
何必遣戍兵，觳觫就死所。
願留中州人，無填嶺南土。